สำนักงานสลากเตือน! อย่าหลงเชื่อข้อความอ้างเลขรางวัลหลุด
สำนักงานสลากเตือนประชาชนอย่าหลงเชื่อข้อความแอบอ้างรู้เลขรางวัลล่วงหน้า ยืนยันดำเนินการออกรางวัลทุกขั้นตอนโปร่งใส
17 พ.ย. 2559

สำนักงานสลากเตือนประชาชนอย่าหลงเชื่อข้อความแอบอ้างรู้เลขรางวัลล่วงหน้า ยืนยันดำเนินการออกรางวัลทุกขั้นตอนโปร่งใส 
จากกรณีมีข้อความถูกส่งต่อในสังคมออนไลน์ ว่ามีไลน์หลุดจากกองสลาก สามารถทราบผลการออกรางวัลก่อนเข้าสู่กระบวนการออกรางวัล ซึ่งการเผยแพร่ดังกล่าว สร้างความเข้าใจผิดและส่งผลเสียหายต่อภาพลักษณ์ของสำนักงานฯ นั้น
พลตรี ฉลองรัฐ นาคอาทิตย์ ผู้อำนวยการสำนักงานสลากกินแบ่งรัฐบาล กล่าวถึงกรณีดังกล่าวว่า ขอให้ประชาชนอย่าหลงเชื่อการเผยแพร่ดังกล่าว เนื่องจากเป็นการหลอกลวงทั้งสิ้น การออกรางวัลสลากกินแบ่งรัฐบาล เป็นไปด้วยความโปร่งใส สามารถตรวจสอบได้ทุกขั้นตอน ตามมาตรฐานสากล ISO9001:2008 สามารถรับชมเทปบันทึกผลการถ่ายทอดผลออกรางวัลย้อนหลังได้ทุกงวดผ่าน เว็บไซต์สำนักงานฯ www.glo.or.th ตลอดเวลา
ทั้งนี้ กระบวนการออกรางวัลของสำนักงานสลากกินแบ่งรัฐบาล ไม่มีใครสามารถทราบตัวเลขที่จะออกรางวัลล่วงหน้าได้ สำหรับประชาชนที่สนใจ สามารถเช้าชมการออกรางวัลได้ ณ อาคารออกรางวัล สำนักงานสลากกินแบ่งรัฐบาล ถนนนนทบุรี อำเภอเมืองนนทบุรี จังหวัดนนทบุรี หรือรับชมการถ่ายทอดสดผ่านสถานีวิทยุโทรทัศน์แห่งประเทศไทย ช่อง 11 กรมประชาสัมพันธ์ ตั้งแต่เวลา 15.00- 16.00 น. สถานีโทรทัศน์ไทยรัฐ ทีวี ตั้งแต่เวลา 14.00 น. และทางสถานีโทรทัศน์ข่าวสปริงนิวส์ ตั้งแต่เวลา 14.30 น. รวมทั้งรับฟังการถ่ายทอดเสียงทางสถานีวิทยุกระจายเสียงแห่งประเทศไทย กรมประชาสัมพันธ์ และสถานีวิทยุสปริงส์ เรดิโอ เอฟเอ็ม 98.5 เมกกะเฮิทซ์ ตั้งแต่เวลา 14.30 น.
นอกจากนี้ยังมีการออกรางวัลสลากสัญจร ที่เปิดโอกาสให้ประชาชนในส่วนภูมิภาคได้เข้าชมและร่วมสัมผัสบรรยากาศการออกรางวัลอย่างใกล้ชิดนั้น สำนักงานฯ จะประชาสัมพันธ์วัน และสถานที่ให้ทราบต่อไป